Zaburuw.
102.
Nin ye ɲanibagatɔ dɔ ta daariri ye, wagati min na a jigi tigɛra; a k’a kɔnɔnɔkow ɲafɔ Matigi Ala ye. 
E, Matigi Ala, ne ta daarikan lamɛn, a to ne ta welerikan ye se i ma. 
I kana i ɲada dogo ne ra k’a sɔrɔ ne degunin lo; ni ne ka kule ka i wele tuma o tuma, i ye i toro malɔ ka ne lamɛn, i teliya ka ne jaabi. 
Sabu ne si bɛ banna i ko sisi bɛ tunu cogo min na, ne kolow bɛ ne jɛnina i ko tasuma. 
Ne jusukun baraka bɛɛ banna, k’a ja i ko binjalan; ne bɛ ɲina hali ka domuni kɛ. 
Ne ŋunakojugu fɛ, ne fasara fɔ ka ne kolow bɛɛ bɔ kɛnɛ ma. 
Ne kɛra i ko kɔnɔdaba min bɛ kongokolon kɔnɔ, ne kɛra i ko gbingbinfin min bɛ sigi yɔrɔ dogoninw na. 
Ne bɛ si ɲana, i ko kɔnɔnin min bɛ a kelen na bon kunna. 
Lon o lon ne juguw bɛ ne mafiyɛnya; o bɛ ne lɔgɔbɔ, ka to ka ne tɔgɔ kɛ ka ɲɔgɔn danga. 
Bugurigbɛ le kɛra ne ta domuni ye, ne ɲaji bɛ ɲagami ne ta minji ra, 
i ta jusugban ni i ta dimi kosɔn; sabu i ka ne ta ka ne firi fɔ yɔrɔjan. 
Ne si bɛ banna i ko wulafɛsuma min bɛ samana ka taga a laban na, ne bɛ jara i ko bin bɛ ja cogo min na. 
Nka ele kɔni, Matigi Ala, ele siginin bɛ i ta masaya ra wagati bɛɛ, i bɛ yi wagati bɛɛ, ani tuma bɛɛ. 
Ele le bɛna na, ka na hina Siyɔn dugu ra; i ka kan ka makari a ra wagati min na, o sera; wagati min tun latigɛra o sera. 
Sabu a dugu kabakuruw ko ka gbɛlɛn i ta jɔnw ma kosɛbɛ, hali a buguri ko ka di o ye. 
Ni o kɛra, siyaw bɛna siran Matigi Ala tɔgɔ ɲa, dunuɲa masaw bɛɛ bɛna siran i ɲa i ta bonya kosɔn. 
Matigi Ala bɛna Siyɔn dugu lɔ kokura, a bɛna a ta bonya yira. 
A bɛna ɲanibagatɔw flɛ, ka o ta daariri lamɛn; a tɛna a toro datugu o ta daarikan na. 
Nin kow ye sɛbɛ k’a bla duruja nataw ye, janko mɔgɔ minw bɛna na kɔ fɛ, olugu fana ye Matigi Ala tando. 
A bɛ to a ta yɔrɔ saninman kɔnɔ san fɛ ka flɛri kɛ dugu ma, a bɛ to sankolo ra ka dugukolo flɛ, 
janko ka a ta mɔgɔ minaninw ŋunakan lamɛn, ani minw blara fagari kama, janko ka olugu bɔsi. 
Ni o kɛra, o bɛna Matigi Ala tɔgɔ lakari Siyɔn dugu kɔnɔ, k’a tando Zeruzalɛmu; 
o wagati le ra siyaw bɛna lajɛn ɲɔgɔn kan, ani jamanaw, janko ka Matigi Ala bato. 
Matigi Ala ka ne baraka ban ka ne to tagama ra; a ka dɔ bɔ ne si ra. 
Ne ko: «E, ne ta Ala, i kana ne ta ka ne to ne si cɛmancɛ ra, ele min si sandaw tɛ ban ka ye fiyewu!» 
I ka dugukolo dan kabini fɔlɔfɔlɔ, sankolo fana ye i boro nɔ le ye. 
Olugu kɔni bɛna ban pewu, nka ele bɛ to i cogo ra. O bɛɛ bɛna kɔrɔ ka cɛn i ko fani, i bɛna o yɛlɛma i ko mɔgɔ bɛ fani donta yɛlɛma cogo min na; o bɛna tɛmɛ. 
Nka ele kɔni bɛ to i cogo ra, i si sandaw tɛ ban ka ye le fiyewu! 
I ta jɔnw ta denw bɛna sigi i kɔrɔ, o ta durujaw fana bɛna sabati i ɲa kɔrɔ. 
