Zaburuw.
38.
Dawuda ta Zaburu. Hakirijigi dɔnkiri. 
E, Matigi Ala, i kana ta dimi fɛ ko i bɛ ne jaraki, i kana ta jusugban fɛ ko i bɛ ne koro. 
Sabu i ta biɲɛw ka ne sɔgɔ, i boro sera ne ma kosɛbɛ. 
Yɔrɔɲuman si tɛ ne farisogo ra tuun, i ta dimiba kosɔn; yɔrɔ kɛnɛman tɛ ne farikolo yɔrɔ si ra tuun, ne ta jurumun kosɔn. 
Sabu ne ta terenbariyakow cayara fɔ ka ne kun datugu, a kɛra i ko doni gbiriman, min ka gbiri ka tɛmɛ ne baraka kan. 
Ne ta joriw torira fɔ ka nɛɛn don, ne ta hakirintanya le ye o sababu ye. 
Ne sɛgɛra, ne baraka bɛɛ banna, fɔ ka ne kɔ kuru; lon o lon ne ɲanasisinin le bɛ yaalayaala. 
Ne soro bɛ to ka ne jɛni; yɔrɔɲuman si tɛ ne farisogo ra tuun. 
Ne baraka banna, ne jigi tigɛra pewu; ne bɛ to ka ŋuna, sabu ne jusukun tɔɔrɔnin lo. 
E, Matigi, ne bɛ min ɲini, ele ka o lɔn, ne ta jusukasikanw fana ma dogo i ma. 
Ne sɔnkun bɛ yɛrɛyɛrɛ, ne baraka banna; ne ɲa tɛ manamana tuun. 
Ne teriw, ani ne tɔɲɔgɔnw ka o yɛrɛ mabɔ ne ra, ne ta bana kosɔn; ne sigiɲɔgɔnw fana bɔra ne kɔrɔ. 
Minw bɛ ne fagayɔrɔ ɲini, olugu ka o ta janw la ne ɲa, minw b’a fɛ kojugu ye ne sɔrɔ, olugu bɛ ne halakirikuma le fɔra; tere bɛɛ, o bɛ to ka dabarijuguw le siri ne kama. 
Ne kɔni, ne bɛ i ko torogberen, ne tɛ foyi mɛn; ne bɛ i ko bobo, ne tɛ ne da yɛlɛ ka foyi fɔ. 
Ne bɛ i ko mɔgɔ min tɛ mɛnni kɛ, ani min da tɛ se ka kuma jaabi fana. 
Nka ne jigi bɛ ele le kan, Matigi Ala, ele le bɛna ne jaabi, ne Tigi Ala. 
Ne ko: «I kana a to o ye ɲagari ne ta tɔɔrɔ kosɔn, walama ka waso ne ra, ni ne benna.» 
Sabu ne kɔni bɛ ɲini ka ben, ne ta dimi bɛ ne kan hali bi. 
Ne lɔra ne ta terenbariya ra; sabu ne ta jurumun ka ne hakiri ɲagami. 
K’a sɔrɔ ne juguw ka kɛnɛ, olugu baraka ka bon; minw bɛ ne kɔninya faninya gbansan kan, o ka ca. 
Minw bɛ ne ta koɲuman sara ni kojugu ye, olugu wurira ne kama, sabu ne bɛ tugura koɲuman kɔ. 
E, Matigi Ala, i kana taga ka ne to! Ne ta Ala, i kana i yɛrɛ mabɔ ne ra! 
I teliya ka na ne dɛmɛ, Matigi, ne ta kisiri tigi. 
