Zaburuw.
73.
Asafu ta Zaburu. Can lo, Ala ka ɲi Izirayɛli ma; minw jusukun saninyanin lo, a ka ɲi olugu ma. 
O bɛɛ n’a ta, a tun tora dɔɔnin, ne sen tun bɛna jɛngɛ ka sira bla, ne tun bɛ ɲini ka talon ka ben; 
sabu yɛrɛbonyabagaw ɲangboya tun ka ne mina; ne tun b’a yera ko mɔgɔjuguw ta kow bɛɛ bɛ ɲana o boro. 
Ne k’a ye ko sɛgɛ si tɛ o kan fɔ ka taga o sa, o ka kɛnɛ, o tɔrɔnin lo tuma bɛɛ. 
Sɛgɛ min bɛ se mɔgɔ tɔw ma, o ɲɔgɔn tɛ se olugu ma; kojugu tɛ o sɔrɔ i ko adamaden tɔw. 
O kosɔn o bɛ yɛrɛbonya kɛ masirifɛn ye ka o don o kan na; jusukungbɛlɛya ye o kannaderege ye. 
O tɔrɔra fɔ o ɲada bɛ manamana; miiriyajugu minw bɛ o jusukun na, dan tɛ o ra. 
O bɛ o yɛrɛ waso, ka mɔgɔw jaabi ni kumajuguw ye; o bɛ kuma ka o yɛrɛ fisaya tɔw ma, ka mɔgɔw minako juguya. 
O da bɛ kuma ka se fɔ Ala ma san fɛ, k’a sɔrɔ o nɛnkun bɛ cɛnri kɛra dugukolo kan. 
O kosɔn Ala ta mɔgɔw bɛ tugu o kɔ; mɔgɔw bɛ la o ra, ka o ta kumaw bɛɛ kunu i ko ji, 
ka to k’a fɔ ko: «Ala bɛ se ka an ta kɛwalew lɔn cogo di? Lɔnniya juman le bɛ Ala kɔrɔtaninba fɛ?» 
Mɔgɔjuguw bɛ ten le. O laganfiyanin lo tuma bɛɛ, dɔ le fana bɛ fara o ta naforo kan. 
O tuma ne ka ne jusukun saninya gbansan le kɛ! Ne ka ne boro ko ka bɔ kojugu bɛɛ ra gbansan le! 
Sabu lon bɛɛ tɔɔrɔ bɛ ne le kan, sɔgɔma o sɔgɔma, korori bɛ ne kan. 
Nka ni ne ko ne bɛ kuma i n’a fɔ o mɔgɔw, o tuma ne bɛna Ala ta mɔgɔw janfa. 
Ayiwa, ne nana nin ko jate mina minkɛ janko k’a faamu, nin ko ka ne sɛgɛ. 
Ne nana taga don Ala ta yɔrɔ saninman kɔnɔ minkɛ, ne sɔrɔra ka mɔgɔjuguw ta labancogo ko faamu. 
Ala, can lo, i bɛ o bla sira dɔ kan, o bɛ tɛrɛndɛ sira min kan, k’a to o ye ben ka halaki. 
E, a flɛ, cɛnri barara ka ben o kan yɔrɔnin kelen na! O bɛɛ tununa, balahu ka o halaki ka ban pewu! 
Mɔgɔ bɛ min ye siko ra, ni i kununa, o bɛ tunu cogo min na, Matigi, i bɛna o mɔgɔw latunu o cogo le ra. 
O kosɔn tuma min ne jusu tun cɛnna, tuma min nin ko tun digira ne ra kosɛbɛ, 
o wagati ra ne kɔni tun ye naloman le ye, ne tun ma foyi lɔn; ne tun bɛ i ɲa kɔrɔ i ko bɛganw. 
O bɛɛ n’a ta, ne bɛ ni i ye tuma bɛɛ, i ka ne kininboro mina. 
I bɛ ne ladi ka sira yira ne ra, o kɔ, i bɛna ne ladon i ta nɔɔrɔ ra. 
Jɔn wɛrɛ le bɛ ne fɛ sankolo ra ni ele tɛ? Ni i bɛ ni ne ye, ne tɛ foyi wɛrɛ fɛ tuun dugukolo kan yan. 
Ne farisogo ni ne jusukun baraka bɛ se ka ban, nka Ala le bɛ baraka don ne jusukun na, ale le ye ne ninyɔrɔ ye wagati bɛɛ. 
A flɛ, minw ka o yɛrɛ mabɔ i ra, olugu bɛna halaki; minw ma kɛ kankelentigi ye i ta sira kan, i bɛna olugu bɛɛ latunu. 
Ne kɔni, Ala ta jɛn le ka di ne ye; ne karifayɔrɔ ye Dunuɲatigi Ala le ye, janko ne ye a ta kobaw bɛɛ lakari. 
