Ayuba.
40.
Matigi Ala k’a fɔ Ayuba ye tuun ko: 
Ele min bɛ Sebɛɛtigi Ala sɔsɔra, yala ele b’a fɛ ka Ala wele kiti ra le wa? Ele min bɛ Ala jarakira, ele bɛ se ka nin ɲininkariw jaabi wa? 
Ayiwa, Ayuba ka Matigi Ala jaabi ko: 
A flɛ, ne tɛ foyi ye; ne bɛna ele jaabi ka mun fɔ sa? Ne bɛ ne boro la ne da ra le ka je. 
Ne kumana siɲagako kelen, ne tɛna foyi fɔ tuun; ne kumana siɲagako fla, ne tɛna dɔ wɛrɛ fara o kan tuun. 
Matigi Ala tora sanfɔɲɔ cɛ ma ka Ayuba jaabi tuun, ko: 
I yɛrɛ cɛsiri i ko cɛfari, ne bɛna hakiri ɲini ele fɛ, ele bɛna ne karan. 
Yala i b’a fɛ ka jaraki ben ne le kan wa? I b’a fɛ ka kiti ben ne kan ka jo di i yɛrɛ ma wa? 
Yala ele boro bɛ i ko ne Ala ta boro wa? Yala ele kan bɛ i ko sankurukan, i ko ne Ala kan bɛ cogo min na wa? 
Ayiwa, i yɛrɛ masiri ni masaya ni fanga ye sa! Bonya ni nɔɔrɔ la i yɛrɛ kan! 
I ta jusugban lajigi mɔgɔw kan i ko jibaw; i ɲa lɔ yɛrɛbonyabagaw bɛɛ ra, ka o laben! 
I ɲa lɔ yɛrɛbonyabagaw bɛɛ ra, ka o majigi! Mɔgɔjuguw terege dugu ma ka o ɲɔɲɔ yɔrɔnin kelen na! 
O bɛɛ lajɛnnin dogo buguri jukɔrɔ! O ɲa datugu ka o dogo kaburu kɔnɔ! 
Ni o kɛra, ne yɛrɛ le bɛna ele fo ka i waleɲumanlɔn, sabu i yɛrɛ baraka bɛ se ka i kisi! 
Ayiwa, mali flɛ! Ne ka ale dan i ko ne ka ele dan cogo min na; a bɛ bin ɲimi i ko misi. 
A flɛ, baraka min b’a soro ra, ani fanga min b’a kɔnɔbara ta sogobuw ra! 
A b’a kukala wuri k’a ja i ko sɛdirisun; a wotow ta sogobuw ka ɲɔgɔn mina ni baraka ye. 
A kolo ka gbɛlɛn i ko siranɛgɛ, a garagakolow bɛ i ko nɛgɛberew. 
Ale ye Ala ta danfɛnw bɛɛ ra kabakoman le ye; a danbaga k’a dan ka muru di a ma. 
A bɛ a ta baro sɔrɔ kuruw kan, kongosogow bɛɛ bɛ boribori yɔrɔ minw na. 
A bɛ la kɔdarayiriw jukɔrɔ, a bɛ dogo binw cɛ ra bɔgɔ ra. 
Kɔdarayiriw suma b’a datugu, a bɛ dogo yirimisɛnw cɛ ra. 
Hali ni baji ka fariya cogo o cogo, a tɛ siran; hali ni Zuridɛn ba ka fa ka se fɔ a da kɔrɔ, a hakiri siginin lo. 
Yala mɔgɔ bɛ se k’a ɲa yɛlɛnnin to k’a mina wa, walama k’a mina ni jan ye k’a nun sɔgɔ nin biɲɛ ye? 
Yala ele bɛ se ka jirasa belebele mina ni dulen ye wa? Ele bɛ se k’a nɛnkun siri ni jurukisɛ ye wa? 
Yala i bɛ se ka juru don a nun na wa? I bɛ se ka a dagbaga sɔgɔ ni biɲɛ ye wa? 
Ni i ko i b’a mina, a bɛna i daari ni makarikanw le ye, ka kumadimanw fɔ i ye wa? 
Yala a bɛna teriya don ni ele ye le, k’a yɛrɛ kɛ ele ta jɔn ye wagati bɛɛ wa? 
Yala i bɛ se ka toron kɛ ni a ye i ko kɔnɔnin wa, walama k’a siri juru ra, i denmusow ye toron kɛ ni a ye? 
Yala mɔgɔw bɛ se ka jɛn k’a mina k’a fiyeere wa? O bɛ se k’a taran sannikɛbagaw ra wa? 
I bɛ se k’a bon ni biɲɛ ye k’a fari yɔrɔ bɛɛ sɔgɔsɔgɔ wa, walama k’a kunkolo sɔgɔ ni jɛgɛfagabiɲɛ ye? 
Ayiwa, ele ye i boro la a kan ka flɛ sa! A bɛna min kɛ i ra, o tɛna bɔ i kɔnɔ; i tɛna a se fla! 
