Zaburuw.
70.
Dɔnkirilabagaw kuntigi. Dawuda ta Zaburu. Hakirijigi dɔnkiri. 
E, Ala, na ne bɔsi, Matigi Ala, teliya ka na ne dɛmɛ! 
Minw b’a fɛ ka ne nin bɔ, olugu le ye maroya, fɔ ka o kun suuru! Minw b’a fɛ kojugu ye ne sɔrɔ, olugu le ye dɔgɔyari sɔrɔ, fɔ ka sekɔ ni o kɔ ye. 
Minw bɛ yɛrɛko ne ma ko: «Ha ha ha», maroya ye olugu lasekɔ ni o kɔ ye! 
Nka minw bɛɛ bɛ ele yɔrɔɲini, olugu ye ninsɔndiya ka ɲagari i kosɔn! I ta kisiri ko ka di minw ye, olugu y’a fɔ tuma bɛɛ ko: «E, Ala ka bon!» 
Ne kɔni ye ɲanibagatɔ ye, ani fagantan. E, Ala, i teliya ka na ne dɛmɛ! Ele le ye ne dɛmɛbaga ye, ani ne kunmabɔbaga, Matigi Ala, i kana mɛɛn. 
